作者：辛弃疾
词牌/韵律：贺新郎

paragraphs: 拄杖重来约。
对东风、洞庭张乐，满空箫勺。
巨海拔犀头角出，来向此山高阁。
尚两两、三三前却。
老我伤怀登临际，问何方、可以平哀乐。
唯酒是，万金药。
劝君且作横空鹗。
便休论、人间腥腐，纷纷乌攫。
九万里风斯在下，翻覆云头雨脚。
更直上、昆仑濯发。
好卧长虹陂十里，是谁言、听取双黄鹤。
推翠影，浸云壑。